ড. কামরুল হাসান ও ড. তুহিন রায়::ফেসবুক হলো নিজের ব্যক্তিত্ব ও ভাবমূর্তি অন্যের সামনে তুলে ধরার অবারিত খোলা মাঠ। এটি নিয়ন্ত্রণের ভার অনেকাংশে আমাদের ওপর। অবাধ তথ্যপ্রবাহের ওই যুগে আবেগ-অনুভূতি, চিন্তা-ভাবনা, তথ্য প্রকাশের অন্যতম সামাজিক যোগাযোগ মাধ্যম ফেসবুক। বর্তমান সময়ে ফেসবুক দৈনন্দিন জীবনের একটি অংশ হয়ে গেছে। কাউকে চেনা বা জানা এবং তার সঙ্গে বন্ধুত্ব এককথা না হলেও ফেসবুকের কল্যাণে তারা বন্ধু হয়ে গেছেন। সে জন্য ‘প্রকৃত বন্ধু’ ও ‘ফেসবুক বন্ধু’র মধ্যে তফাত বোঝানোর জন্যও ‘ফেসবুক বন্ধু’ কথাটি ব্যবহার করা হয়। তবে সবাই কমবেশি কিছুক্ষণ পরপর ফেসবুক বন্ধুর সঙ্গে একটু ঘুরে আসার প্রয়োজনবোধ করেন। কখনও চাপ অনুভব করেন। কারও কাছে এটি একরকম খণ্ডকালীন চাকরির মতো। সচেতনভাবে, দায়িত্বশীলতার সঙ্গে ব্যবহার না করলে ফেসবুক হয়ে উঠতে পারে অসুখী হওয়ার মুখ্য কারণ। বিশেষ করে, শিক্ষিত জনগোষ্ঠী কোনোভাবেই ফেসবুক ব্যবহারের ক্ষেত্রে তাদের দায়িত্বশীল আচরণকে এড়িয়ে যেতে পারেন না।